Ég er alltaf svo hrifin af því þegar fegurð og fínerí tvinnast góðum málstað en þetta er einmitt tilfellið með nýtt armband sem Sigurður Ingi hjá Sign hannaði fyrir Vildarbörn Icelandair . Armbandið kallar hann LÍFSTRÉ en á það eru letruð orð sem endurspegla ýmsa þætti í lífi mannsins . “ Það samanstendur af sjö hlekkjum þar sem hver hlekkur vitnar um mikilvæga þætti lífsins . Vegferð : Lífið sjálft og ástina sem viðheldur því . Þroskann sem vex út lífið . Dögun lífsins og eilífð þess sem marka upphaf jarðvistarinnar allt að nýju upphafi . ” Allur ágóði af sölu armbandsins rennur til styrktar Vildarbörnum en það er sjóður sem styrkir langveik börn og fjölskyldur þeirra . Slíkir styrkir eru alltaf virkilega kærkomnir enda líklegast ekki til erfiðari lífsreynsla en sú að lifa í von og ótta um að lítið barn nái fullri heilsu eftir erfið veikindi . Þá er gott að geta farið með alla fjölskylduna og gleymt áhyggjunum um stund á Flórída eða öðrum góðum stað . Alls hafa rúmlega 300 fjölskyldur notið stuðnings frá sjóðnum frá stofnun hans ! LÍFSTRÉ er selt um borð í flugvélum Icelandair og kostar 56.000 eða 45.000 vildarpunkta ! Sjálf á ég svona armband og er mjög hrifin af því . Það er gott að kíkja stöku sinnum á orðin sem eru letruð á armbandið og minna sig á þessa þætti í lífinu . Svo finnst mér þetta frábær gjöf því það er eitthvað svo flott að gefa gjöf sem gefur . Virkilega vel heppnað og fallega hugsað framtak hjá Inga og Vildarbörnum .